64. schôdza NR SR - 1.deň - B. popoludní
Dátum: 2022-04-27
Poslanec: Susko, Boris (SMER - SD)
Druh vystúpenia: Vystúpenie v rozprave

82. Ďakujem pekne za slovo. Vážený pán predseda Národnej rady, vážené pani poslankyne, páni poslanci, sme tu na mimoriadnej schôdzi, ktorej cieľom je vysloviť nedôveru ministrovi vnútra Slovenskej republiky. Keď si prečítate pasáž z programového vyhlásenia vlády, tak v prvom programovom vyhlásení vlády sa dočítate, že "počas nášho vládnutia sa zaväzujeme vždy hovoriť pravdu a čestne konať. Zabezpečíme dôslednú rovnosť pred zákonom a budeme konať tak, aby sme výrazne zvýšili dôveru ľudí v štát a ľudí, ktorí ho reprezentujú." Čiže v programovom vyhlásení vlády sa táto vláda zaväzuje zabezpečiť dôslednú rovnosť pred zákonom a konať tak, aby výrazne zvýšili dôveru ľudí v štát a ľudí, ktorí ho reprezentujú. No neviem, že či je zvyšovanie dôvery ľudí v štát a ľudí, ktorí ho reprezentujú, tým spôsobom, že minister vnútra koná v rozpore so zákonom. Chcel by som na tomto mieste odcitovať niektoré ustanovenia zákona o organizácii činnosti vlády a organizácii ústrednej štátnej správy a zákona o Policajnom zbore, pretože veľa sa tu hovorí o tom, že minister vnútra prekročil svoje právomoci a získaval prístup k informáciám, ku ktorým získať prístup nemal. Ale ešte sme tu dnes nehovorili o tom, že prečo to tak je a či to tak vôbec je. Čiže veľmi stručne, faktograficky si dovolím odcitovať niektoré ustanovenie zákona o Policajnom zbore, ktoré toto priamo upravujú. Zákon o organizácii činnosti vlády a organizácii ústrednej štátnej správy, zákon č. 575/2001 Z. z. v znení neskorších právnych predpisov, hovorí, že ministerstvo riadi a za jeho činnosť zodpovedá minister a ministerstvo vnútra je ústredným orgánom štátnej správy pre, okrem iného, Policajný zbor. Čiže minister vnútra je zodpovedný aj za Policajný zbor. Zákon č. 171/1993 Z. z. o Policajnom zbore potom hovorí v § 4 ods. 3, že minister zriaďuje osobitné útvary s pôsobnosťou pre celé územie Slovenskej republiky na odhaľovanie a vyšetrovanie trestných činov vo veciach, ktoré patria do právomoci Špecializovaného trestného súdu podľa osobitného zákona. Národná kriminálna agentúra Prezídia Policajného zboru ako organizačná zložka Prezídia Policajného zboru vznikla dňom 1. decembra 2012 ako nástupnícky útvar dovtedy samostatných úradov boja proti korupcii a boja proti organizovanej kriminalite Prezídia Policajného zboru. Ďalej, zákon o Policajnom zbore v § 7 ods. 1 hovorí, že príslušník Policajného zboru (ďalej len "policajt") o vyšetrovaní v skrátenom a v skrátenom vyšetrovaní je vo veciach, ktoré vyšetruje, procesne samostatný a je viazaný iba ústavou, ústavnými zákonmi, zákonmi, ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, a v rozsahu ustanovenom Trestným poriadkom aj pokynmi a príkazmi prokurátora a súdu. Nie ministra, prokurátora a súdu. Ďalej, v § 201 hovorí, sa hovorí, že policajt vykonáva vyšetrovanie alebo skrátené vyšetrovanie spravidla osobne. Okrem prípadu, na ktorý je potrebné rozhodnutie alebo súhlas sudcu pre prípravné konanie alebo prokurátora, vykonáva policajt všetky úkony samostatne a je povinný ich vykonať v súlade so zákonom a včas. Policajt zadovažuje dôkazy bez ohľadu na to, či svedčia v prospech, alebo v neprospech obvineného. Pritom postupuje podľa ods. 3 a obvinený nesmie byť nijakým spôsobom k výsluchu a k priznaniu nezákonne nútený. Odopretie výpovede sa nesmie použiť ako dôkaz proti obvinenému. Čo tým chcem povedať, tými, čo som to, alebo čo tým chcem povedať, týmito citátmi? Chcem tým povedať, že orgánom činným v trestnom konaní sú len prokurátor a policajt, nie prezident Policajného zboru a už vôbec nie minister vnútra. Ďalej, že policajt je viazaný len ústavou a zákonmi, ďalšími všeobecne záväznými právnymi normami a medzinárodnými zmluvami a že pokyn alebo súhlas pri vyšetrovaní môže dostať len od dozorového prokurátora alebo súdu, v žiadnom prípade však nie od prezidenta Policajného zboru a už vôbec nie od ministra vnútra. Prečo na to upozorňujem? No, upozorňujem na to preto, že ako sme sa dozvedeli už na jednej z predchádzajúcich mimoriadnych schôdzí o vyslovovaní nedôvery ministrovi vnútra, tak minister vnútra sa takýchto konaní zjavne dopúšťal. Z uznesenia generálneho prokurátora Slovenskej republiky z 4. 2. 2022, ktorým prokurátorka Generálnej prokuratúry Slovenskej republiky rozhodla o sťažnostiach obvinených vyšetrovateľov Národnej kriminálnej agentúry, vyplývajú niektoré skutočnosti, ktoré by som rád pripomenul. Tými skutočnosťami sú, že minister vnútra Slovenskej republiky aktívne participoval na takejto protiprávnej činnosti, vydával pokyny, respektíve minimálne o tejto činnosti bol informovaný a boli s ním tieto kroky konzultované, pričom vyšetrovatelia Národnej kriminálnej agentúry sa rozprávali o tom, ako majú zástupcovia špeciálnej prokuratúry ministrovi priniesť spisy s výpoveďami obvinených a svedkov. V iných rozhovoroch zas vyšetrovatelia tvrdili, že minister to navrhol sám, aby Národná kriminálna agentúra konala skôr ako inšpekcia. Prípadne spomínali, že cez ministra overovali, či inšpekcia dokázala, alebo nedokázala zabezpečiť zásahové komando. Z tohto uznesenia Generálnej prokuratúry a z jednotlivých týchto citácií, ktoré sú v tomto uznesení citované a ktoré sú zadokumentované legálnymi odposluchmi, teda odposluchmi, na ktoré dal súhlas príslušný súd a ktoré vypovedajú o tom, ako sa vyšetrovatelia Národnej kriminálnej agentúry bavili o tom, ako a komu vznesú obvinenie, si teraz niečo opäť zacitujeme, pričom treba povedať, že títo vyšetrovatelia, ktorí boli takýmto spôsobom monitorovaní a ktorí sú spomínaní aj ich citácie z legálnych odposluchov v tomto uznesení, sú vyšetrovatelia, ktorí sú obvinení za zločin zneužívania právomoci verejného činiteľa z osobitného motívu v úmysle zakryť alebo uľahčiť iný trestný čin a v niektorých prípadoch aj v súbehu so zločinom marenia spravodlivosti. Takže pripomeňme si, aby sme mali ten kontext, čo títo obvinení vyšetrovatelia v týchto legálnych odposluchoch hovoria. Okrem teda už niekoľkokrát citovaného a už naozaj opakovaného sloganu, že treba robiť SMER a treba SMER spraviť zločineckou skupinou, tak hovoria títo vyšetrovatelia napríklad: "Ešte je na ÚŠP minister, lebo to rieši aj minister. To riešia, toto, že na našej strane povedal Kovaříkovi." Čiže vyšetrovatelia Národnej kriminálnej agentúry, ktorí sa bavia o tom, ako vzniesť obvinenie vyšetrovateľke Úradu inšpekčnej služby, sa bavia o tom, že je niekto, kto rieši tieto veci na, respektíve že minister to rieši na Úrade špeciálnej prokuratúry. Čo má čo robiť minister na Úrade špeciálnej prokuratúry a riešiť živé veci? Ďalej, ďalší citát: "Toto bude ródeo, akože to nám povedal aj minister, že ja viem, že to bude, že ja viem, že to bude masaker, ale že musíme ich zastaviť. Robte čo treba." Opätovne sa bavia o tom, že to povedal aj minister. Čiže minister opäť zasahuje do konkrétnych živých spisov. Ďalej, Pavol Ďurka oznamuje Eve Smolkovej: "Informácia bola, že 14 ľudí sa má brať. V rámci toho traja prokurátori ÚŠP." Teda Úradu špeciálnej prokuratúry. "Ale teda už to bolo prezistené cez ministra, že všetci, že sily a prostriedky neboli uvoľnené na toto." Čiže opätovne preukázané, že minister o týchto veciach vedel a že ich koordinoval. Ďalej, "Kto to má v dozore?" , na čo Pavol Ďurko aj odpovedá, "Daniel Lipšic. Teraz s tým, teraz s tým idú za ministrom aj s Kyselom." Čiže opätovne prokurátori špeciálnej prokuratúry spolu s vyšetrovateľmi riadia zásah proti iným vyšetrovateľom Úradu inšpekčnej služby s ministrom, ktorý o tomto vôbec nemá mať vedomosť, nie to ešte nejakým spôsobom riadiť alebo koordinovať. Ďalej, Pavol Ďurka informuje ostatných: "Kysel má prísť k ministrovi. To je na dneska dohodnuté, že dostane do rúk cédečko a teda okrem iného aj výpovede Borisa Beňu a tých vecí. Že Zurian nejakým spôsobom bol v styku so službou a že tam vynáša informácie." Čiže opätovne informácia, ktorá hovorí o tom, že prokurátori špeciálnej prokuratúry majú s ministrom koordinovať postup v trestných veciach konkrétnych. No a to, čo už tu bolo niekoľkokrát dnes spomínané: "Ne, však zakál je to hentak, že tam sú na našej strane, tak je dobre. Keď nás prokurátor podrží aj s tou začínačkou, že s tým bol voľáky problém a s tým prišli oni sami. Dokonca minister to navrhol sám, ešte keď sme išli zaniesť tie teda, že takéto voľačo by sme začali, že či ich nevieme spraviť skôr." Bavia sa o tom, že či vedia spraviť skôr, obviniť vyšetrovateľov Úradu inšpekčnej služby, ako by obvinili oni ich. Čiže z týchto legálnych odposluchov jednoznačne vyplýva, že minister bol o všetkom informovaný a že dokonca koordinoval tieto aktivity v živých trestných veciach. Z toho, čo som predtým hovoril z hľadiska zákona o Policajnom zbore, je toto, vážení kolegovia, absolútne neprípustné, aby sa takýmto spôsobom minister vnútra zapájal do vyšetrovania v konkrétnych trestných veciach. No a nakoniec teda pred dnešnou schôdzou medializované nové informácie o tom, ako si minister vnútra vyžadoval od bývalého nebohého prezidenta Policajného zboru celé spisy živé, respektíve ako žiadal o oboznámenie s dôkaznou situáciou v jednotlivých trestných konaniach. Nie o tom, že či sú prieťahy v konaní, alebo nie. Na to minister má právo sa spýtať, že či sú prieťahy v konaní, aby nejakým spôsobom ako politický nominant to vedel riešiť. Ale on sa pýtal na konkrétnu dôkaznú situáciu, aká je, aký je vzťah medzi Makóom a Beňom, či sa to v týchto konaniach rieši, akým spôsobom a celé, predkladanie celých spisov. To je predsa neprípustné, ako som uviedol, priamo zo zákona. Takisto je neprípustné, aby prezident Policajného zboru, respektíve prezident Prezídia Policajného zboru na výbore Národnej rady informoval v takom zmysle, že niekto bude dnes obvinený z koalície. A odkiaľ to prezident Policajného zboru vedel a ešte dva týždne predtým premiér, ktorý o tom hovoril v médiách, že sa budú brať politici z najvyšších, z najvyšších poschodí? Odkiaľ mali takéto informácie? A už vôbec teda, že tieto informácie takýmto spôsobom zverejnili. Zajtra sa má rokovať o udelení súhlasu Národnej rady so vzatím predsedu strany SMER – SD Roberta Fica do väzby za to, že vraj mal zosnovať organizovanú skupinu, ktorá mala vynášať nejakým spôsobom daňové tajomstvo. No, vážení kolegovia, a toto je čo, o čom som teraz hovoril? Veď to je ešte stokrát horšie. A toto je v poriadku? Vy máte svedomie zajtra hlasovať proti vysloveniu nedôvery ministrovi vnútra? Po týchto medializovaných informáciách? My sme tu však nie, my tu však nie sme trestný tribunál. My ako poslanci Národnej rady sme tu nato, aby sme vyvodili politickú zodpovednosť voči štatutárovi rezortu vnútra, teda ministerstva vnútra, ktorý nesie plnú zodpovednosť za rezort vnútra, politickú zodpovednosť, a na základe týchto mediálnych informácií v každej slušnej demokratickej spoločnosti už dávno mal odstúpiť sám. Keďže tak neurobil, tak našou povinnosťou je vyvodiť túto politickú zodpovednosť voči nemu a vysloviť mu nedôveru. Ešte raz zopakujem citát z programového vyhlásenia vlády: "Počas nášho vládnutia sa zaväzujeme vždy hovoriť pravdu a čestne konať. Zabezpečíme dôslednú rovnosť pred zákonom a budeme konať tak, aby sme výrazne zvýšili dôveru ľudí v štát a v ľudí, ktorí ho reprezentujú." Vážené pani poslankyne, vážení páni poslanci z koalície, dnes sme nepočuli jeden jediný argument na obhajobu ministra vnútra. Neexistuje jeden obhájiteľný argument, ktorý by obhájil tieto konania. Ak budete hlasovať, tak berte na vedomie, že neexistuje argument, ktorý by obhájil zotrvanie ministra vnútra vo svojej funkcii. Takže verím, že všetci budete hlasovať za vyslovenie nedôvery ministrovi vnútra. Ďakujem pekne.